CELEX: 52017PC0543
Language: el
Date: 2017-09-25
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2012/232/ΕΕ του Συμβουλίου που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.9.2017
            COM(2017) 543 final
            2017/0233(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2012/232/ΕΕ του Συμβουλίου που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                («η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε από την Επιτροπή στις 5 Απριλίου 2017, η Ρουμανία ζήτησε παράταση της παρέκκλισης από το άρθρο 168 της οδηγίας ΦΠΑ προκειμένου να συνεχίσει να περιορίζει το δικαίωμα έκπτωσης του ΦΠΑ εισροών επί των δαπανών που συνδέονται με μηχανοκίνητα οχήματα. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με την από 28 Ιουνίου 2017 επιστολή της, σχετικά με το αίτημα που υπέβαλε η Ρουμανία. Με την από 29 Ιουνίου 2017 επιστολή της, η Επιτροπή κοινοποίησε στη Ρουμανία ότι διέθετε όλες τις απαραίτητες πληροφορίες για την εκτίμηση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το άρθρο 168 της οδηγίας ΦΠΑ προβλέπει ότι κάθε υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για ίδιες ανάγκες εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ για ιδιωτική χρήση. 
            
            
               Στην περίπτωση των επιβατικών αυτοκινήτων, το σύστημα αυτό είναι δύσκολο να εφαρμοστεί, ιδίως επειδή είναι δύσκολο να γίνει ο διαχωρισμός μεταξύ ιδιωτικής και επιχειρηματικής χρήσης. Η τήρηση λογιστικών στοιχείων, εφόσον προβλέπεται, συνεπάγεται πρόσθετη επιβάρυνση τόσο για τις επιχειρήσεις όσο και για τη διοίκηση όσον αφορά τη διατήρηση των στοιχείων και τον έλεγχό τους. 
            
            
               Βάσει της εκτελεστικής απόφασης 2012/232/ΕΕ του Συμβουλίου
                  2
               , επιτρέπεται επί του παρόντος στη Ρουμανία να περιορίσει σε 50 % το δικαίωμα έκπτωσης του ΦΠΑ που επιβάλλεται για την αγορά, την ενδοκοινοτική απόκτηση, την εισαγωγή, την ενοικίαση ή χρηματοδοτική μίσθωση οδικών μηχανοκίνητων οχημάτων, καθώς και τις σχετικές δαπάνες. Ορισμένες κατηγορίες οχημάτων εξαιρούνται ρητά από τον περιορισμό αυτό, όπως οχήματα που χρησιμοποιούνται αποκλειστικά για επείγοντα περιστατικά, ασφάλεια ή ιδιωτικές υπηρεσίες ταχυδρομείου, οχήματα που χρησιμοποιούνται από υπαλλήλους και ταξί, οχήματα που χρησιμοποιούνται για διδασκαλία από σχολές οδηγών, που χρησιμοποιούνται για ενοικίαση ή χρηματοδοτική μίσθωση ή που χρησιμοποιούνται ως βασικά προϊόντα για εμπορικούς σκοπούς. Ταυτοχρόνως, οι επιχειρήσεις θα απαλλάσσονταν από τη λογιστική καταχώριση του φόρου για την ιδιωτική χρήση. Η διάρκεια ισχύος αυτής της απόφασης παρατάθηκε με την εκτελεστική απόφαση (ΕΕ) 2015/156 του Συμβουλίου
                  3
                έως τις 31 Δεκεμβρίου 2017. 
            
            
               Η Ρουμανία ζήτησε να παραταθεί η άδεια περιορισμού της αρχικής έκπτωσης σε καθορισμένο ποσοστό και, ως αντάλλαγμα, να απαλλάξει τις επιχειρήσεις από την υποχρέωση δήλωσης του ΦΠΑ όσον αφορά την ιδιωτική χρήση. Η Ρουμανία ενημέρωσε την Επιτροπή ότι οι λόγοι παράτασης του μέτρου είναι, σε γενικές γραμμές, οι ίδιοι με εκείνους που περιγράφονται στο αρχικό αίτημα. Σύμφωνα με το άρθρο 4 παράγραφος 2 της εκτελεστικής απόφασης 2012/232/ΕΕ του Συμβουλίου, η Ρουμανία υπέβαλε έκθεση σχετικά με το όριο έκπτωσης που εφάρμοσε. Η Ρουμανία υποστηρίζει ότι το μέτρο εκπλήρωσε τον ρόλο του και ότι, αν το μέτρο δεν παραταθεί, η φοροδιαφυγή που σημειωνόταν στον τομέα αυτόν πριν από την εισαγωγή του μέτρου κατά πάσα πιθανότητα θα επανεμφανιστεί. Όπως προκύπτει, επίσης, από τις πληροφορίες που διαβίβασε η Ρουμανία, ο περιορισμός σε 50 % εξακολουθεί να ανταποκρίνεται στις πραγματικές συνθήκες και το όριο αυτό πρέπει, συνεπώς, να συνεχίσει να θεωρείται ενδεδειγμένο. 
            
            
               Η παρέκκλιση θα πρέπει να περιοριστεί χρονικά έως τις 31 Δεκεμβρίου 2020, ώστε να είναι δυνατό να εκτιμηθεί αν ο περιορισμός σε 50 % εξακολουθεί πάντα να απηχεί ορθά τη συνολική κατανομή μεταξύ επιχειρηματικής και ιδιωτικής χρήσης. Τυχόν αίτημα παράτασης θα πρέπει να αποσταλεί στην Επιτροπή έως τις 31 Μαρτίου 2020, συνοδευόμενο από έκθεση η οποία θα περιλαμβάνει επανεξέταση του ποσοστού που εφαρμόστηκε. 
            
            
               •Συνοχή με ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη. 
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
            
               •Επικουρικότητα (για μη αποκλειστική αρμοδιότητα) 
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Συνεπώς, η αρχή της επικουρικότητας δεν έχει, εν προκειμένω, εφαρμογή. 
            
            
               •Αναλογικότητα
            
         
         
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την παρεμπόδιση ορισμένων μορφών φοροδιαφυγής ή φοροαποφυγής. Ειδικότερα, δεδομένου ότι οι επιχειρήσεις ενδέχεται να δηλώνουν χαμηλότερο ΦΠΑ από τον πράγματι οφειλόμενο και ότι ο έλεγχος των δεδομένων για τα διανυθέντα χιλιόμετρα είναι επαχθής για τις φορολογικές αρχές, ο περιορισμός σε 50 % θα συμβάλει στην απλούστευση της είσπραξης του ΦΠΑ σε συγκεκριμένο τομέα.
               
            
            
               •Επιλογή του νομικού μέσου
            
            
               
                  Προτεινόμενο μέσο: εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Ρουμανίας και αφορά μόνο το εν λόγω κράτος μέλος. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας. 
               
            
            
               •Εκτίμηση επιπτώσεων
            
            
               
                  Η πρόταση αποσκοπεί στην καταπολέμηση της αποφυγής του ΦΠΑ και την απλούστευση της διαδικασίας επιβολής του φόρου. Συνεπώς, έχει δυνητικά θετικό αποτέλεσμα τόσο για τις επιχειρήσεις όσο και για τις διοικήσεις. Η πρόταση υποβλήθηκε από τη Ρουμανία ως κατάλληλο μέτρο και είναι ανάλογη με άλλες παρελθούσες ή υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον ενωσιακό προϋπολογισμό.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα στις 31 Δεκεμβρίου 2020.
               
               
                  Σε περίπτωση που η Ρουμανία εξετάσει το ενδεχόμενο νέας παράτασης του μέτρου παρέκκλισης πέραν του 2020, θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Μαρτίου 2020, έκθεση η οποία να περιλαμβάνει επανεξέταση του μέγιστου ποσοστού.
               
            
            
               2017/0233 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               για την τροποποίηση της εκτελεστικής απόφασης 2012/232/ΕΕ του Συμβουλίου που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  4
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 168 της οδηγίας 2006/112/ΕΚ προβλέπει ότι ο υποκείμενος στον φόρο έχει το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται σε προμήθειες αγαθών που του παραδόθηκαν και παροχές υπηρεσιών που του παρασχέθηκαν για τις ανάγκες των φορολογούμενων πράξεών του. Το άρθρο 26 παράγραφος 1 στοιχείο α) της εν λόγω οδηγίας προβλέπει την υποχρέωση δήλωσης στοιχείων για την επιβολή ΦΠΑ όταν ένα περιουσιακό στοιχείο της επιχείρησης χρησιμοποιείται για τις ίδιες ανάγκες του υποκείμενου στον φόρο ή του προσωπικού του ή, γενικότερα, για σκοπούς ξένους προς την επιχείρησή του.
            
            
               (2)Με την εκτελεστική απόφαση 2012/232/ΕΕ του Συμβουλίου
                  5
               , επιτράπηκε στη Ρουμανία να εφαρμόσει μέτρα παρέκκλισης, έως τις 31 Δεκεμβρίου 2014, σύμφωνα με το άρθρο 395 παράγραφος 1 της οδηγίας 2006/112/ΕΚ, προκειμένου να εφαρμόσει μέτρο για να περιορίσει το δικαίωμα έκπτωσης του ΦΠΑ εισροών σε 50 % όσον αφορά την αγορά, την ενδοκοινοτική απόκτηση, την εισαγωγή, την ενοικίαση και τη χρηματοδοτική μίσθωση μηχανοκίνητων οχημάτων, καθώς και του ΦΠΑ επί των δαπανών που συνδέονται με τα εν λόγω οχήματα, συμπεριλαμβανομένων των καυσίμων, εφόσον τα οχήματα δεν χρησιμοποιούνται αποκλειστικά για επιχειρηματικούς σκοπούς. Η διάρκεια ισχύος της εκτελεστικής απόφασης 2012/232/ΕΕ του Συμβουλίου παρατάθηκε με την εκτελεστική απόφαση (ΕΕ) 2015/156 του Συμβουλίου
                  6
                έως τις 31 Δεκεμβρίου 2017. 
            
            
               (3)Με επιστολή της, που πρωτοκολλήθηκε από την Επιτροπή στις 5 Απριλίου 2017, η Ρουμανία ζήτησε να της επιτραπεί να παρατείνει μέτρο παρέκκλισης από τις διατάξεις του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ, προκειμένου να περιορίσει το δικαίωμα έκπτωσης όσον αφορά τις δαπάνες για ορισμένα οδικά μηχανοκίνητα οχήματα που δεν χρησιμοποιούνται αποκλειστικά για επαγγελματικούς σκοπούς. 
            
            
               (4)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με την από 28 Ιουνίου 2017 επιστολή της, σχετικά με το αίτημα που υπέβαλε η Ρουμανία. Με την από 29 Ιουνίου 2017 επιστολή της, η Επιτροπή κοινοποίησε στη Ρουμανία ότι διέθετε όλες τις απαραίτητες πληροφορίες για την εκτίμηση του αιτήματος.
            
            
               (5)Σύμφωνα με το άρθρο 4 παράγραφος 2 της εκτελεστικής απόφασης 2012/232/ΕΕ του Συμβουλίου, η Ρουμανία υπέβαλε στην Επιτροπή, μαζί με το αίτημα παράτασης, έκθεση σχετικά με την εφαρμογή της εν λόγω εκτελεστικής απόφασης του Συμβουλίου. Με βάση τις διαθέσιμες επί του παρόντος πληροφορίες, η Ρουμανία θεωρεί ότι το όριο του 50 % εξακολουθεί να είναι δικαιολογημένο και ενδεδειγμένο. 
            
            
               (6)Η παράταση των εν λόγω μέτρων παρέκκλισης θα πρέπει να περιοριστεί χρονικά ώστε να καταστεί δυνατή η αξιολόγηση της αποτελεσματικότητάς τους και της καταλληλότητας του ποσοστού. Πρέπει συνεπώς να επιτραπεί στη Ρουμανία να εφαρμόσει τα μέτρα για περαιτέρω περιορισμένο χρονικό διάστημα, έως τις 31 Δεκεμβρίου 2020.
            
            
               (7)Εφόσον η Ρουμανία κρίνει ότι είναι αναγκαία παράταση της άδειας πέραν του 2020, θα πρέπει να υποβάλει στην Επιτροπή έκθεση, η οποία να περιλαμβάνει επανεξέταση του ανώτατου ποσοστού που εφαρμόστηκε, μαζί με το αίτημα παράτασης, το αργότερο έως τις 31 Μαρτίου 2020.
            
            
               (8)Η παρέκκλιση θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               (9)Ως εκ τούτου, η εκτελεστική απόφαση 2012/232/ΕΕ του Συμβουλίου θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Το άρθρο 4 της εκτελεστικής απόφασης 2012/232/ΕΕ του Συμβουλίου αντικαθίσταται από το ακόλουθο κείμενο:
            
            
               «Άρθρο 4
            
            
               1.Η παρούσα απόφαση λήγει την ημερομηνία έναρξης ισχύος των κανόνων της Ένωσης που καθορίζουν τις δαπάνες οι οποίες συνδέονται με οδικά μηχανοκίνητα οχήματα και δεν είναι επιλέξιμες για πλήρη έκπτωση του ΦΠΑ, ή στις 31 Δεκεμβρίου 2020, αναλόγως ποια ημερομηνία είναι προγενέστερη.
            
         
         
            
               2.Κάθε αίτημα για παράταση των μέτρων που προβλέπονται στην παρούσα απόφαση υποβάλλεται στην Επιτροπή έως την 31η Μαρτίου 2020. 
            
            
               Κάθε τέτοιο αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης ΦΠΑ βάσει της παρούσας απόφασης.»
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2018. 
            
            
               Άρθρο 3
            
            
               Η παρούσα απόφαση απευθύνεται στη Ρουμανία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  Εκτελεστική απόφαση 2012/232/ΕΕ του Συμβουλίου, της 26ης Απριλίου 2012, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 117 της 1.5.2012, σ. 7).  
               
               
                  
                     (3)
                  Εκτελεστική απόφαση (ΕΕ) 2015/156 του Συμβουλίου, της 27ης Ιανουαρίου 2015, για την παράταση της περιόδου ισχύος της εκτελεστικής απόφασης 2012/232/ΕΕ με την οποία επιτρέπεται στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 26 της 31.1.2015, σ. 27).
               
               
                  
                     (4)
                  ΕΕ L 347 της 11.12.2006, σ. 1. 
               
               
                  
                     (5)
                  Εκτελεστική απόφαση 2012/232/ΕΕ του Συμβουλίου, της 26ης Απριλίου 2012, που επιτρέπει στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 117 της 1.5.2012, σ. 7). 
               
               
                  
                     (6)
                  Εκτελεστική απόφαση (ΕΕ) 2015/156 του Συμβουλίου, της 27ης Ιανουαρίου 2015, για την παράταση της περιόδου ισχύος της εκτελεστικής απόφασης 2012/232/ΕΕ με την οποία επιτρέπεται στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 26 της 31.1.2015, σ. 27).